[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.10.2007

SEC(2007) 1267

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Έγγραφο που συνοδεύει την ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ

Σύμπραξη για την επικοινωνιακή προβολή των ευρωπαϊκών θεμάτων ΠΕΡΙΛΗΨΗ ΤΗΣ ΕΚΤΙΜΗΣΗΣ ΑΝΤΙΚΤΥΠΟΥ

{COM(2007) 568 τελικό}{COM(2007) 569 τελικό}{SEC(2007) 1265}

Σύνοψη

Η Επιτροπή προτείνει μια ευρωπαϊκή πολιτική επικοινωνίας με σκοπό να παγιωθούν οι μεταρρυθμίσεις των εσωτερικών δομών επικοινωνίας της Επιτροπής, που ξεκίνησαν με το σχέδιο δράσης[1], να δοθεί συνέχεια στο διάλογο με τους πολίτες, ο οποίος άρχισε με το σχέδιο Δ[2], και να μετατραπούν σε ενέργειες οι προσδοκίες που διατυπώθηκαν κατά τη διάρκεια της διαδικασίας διαβούλευσης της λευκής βίβλου[3].

Η ανακοίνωση «Σύμπραξη για την επικοινωνιακή προβολή των ευρωπαϊκών θεμάτων» χρησιμοποιεί τα αποτελέσματα των παραπάνω πρωτοβουλιών για να εδραιώσει τις τρέχουσες δραστηριότητες και να διατυπώσει μια δέσμη συγκεκριμένων προτάσεων η οποία θα μπορούσε να χρησιμεύσει ως βάση για την ενίσχυση της ευρωπαϊκής πολιτικής επικοινωνίας. Καθορίζει τους στόχους και τα κύρια πεδία δράσης για μια ολοκληρωμένη και μακρόπνοη πολιτική επικοινωνίας της ΕΕ, το περιεχόμενο της οποίας θα επικεντρώνεται στον πολίτη ενώ η ίδια θα βασίζεται στη δημόσια διαβούλευση, καθώς και στην ενίσχυση της συνεργασίας με τα άλλα θεσμικά όργανα, τους οργανισμούς και τα κράτη μέλη της ΕΕ ώστε όλοι να μετέχουν στη διαδικασία προβολής των ευρωπαϊκών θεμάτων.

Για το λόγο αυτό, η Επιτροπή προτείνει τη δραστηριοποίηση με τρεις αλληλένδετους τρόπους:

- ενίσχυση των δραστηριοτήτων της που αφορούν την επικοινωνία μέσω σαφούς και προσαρμοσμένης στο εθνικό, περιφερειακό και τοπικό περιβάλλον πληροφόρησης και μέσω της προώθησης της ενεργού συμμετοχής του ευρωπαίου πολίτη·

- ανάπτυξη μιας ευρωπαϊκής δημόσιας σφαίρας μέσω της ενίσχυσης της διασυνοριακής επικοινωνίας σχετικά με την ευρωπαϊκή πολιτική και μέσω της προώθησης δομών που μπορούν να τονώσουν τον ευρωπαϊκό δημόσιο πολιτικό διάλογο και την κάλυψή της από μέσα μαζικής επικοινωνίας·

- ενίσχυση των εταιρικών σχέσεων και του συντονισμού μεταξύ των θεσμικών οργάνων, των οργανισμών και των κρατών μελών της ΕΕ.

Τέλος, η ανακοίνωση καταθέτει προκαταρκτικές προτάσεις για το θεσμικό πλαίσιο, ώστε η πολιτική αυτή να προχωρήσει με συνεκτικό τρόπο, προτείνοντας τη σύνταξη μιας διοργανικής συμφωνίας.

Τμημα 1

Διαδικαστικά θέματα και διαβούλευση με τα ενδιαφερόμενα μέρη

Κατά τη χρονική περίοδο που μεσολάβησε από τη δημοσίευση της λευκής βίβλου έως τον Ιανουάριο του 2007 (30 Σεπτεμβρίου 2006 για τη διαβούλευση μέσω του διαδικτύου) άτομα και φορείς είχαν τη δυνατότητα να σχολιάσουν και να συζητήσουν τις βασικές ιδέες που είχαν τεθεί στα πέντε κεφάλαια της λευκής βίβλου. Γενικά, οι περισσότερες συνεισφορές τόσο από τη διαβούλευση μέσω του διαδικτύου όσο και από συνεδριάσεις των ενδιαφερόμενων μερών μεταφράστηκαν σε πρακτικές συστάσεις τις οποίες η Επιτροπή έπρεπε να ενσωματώσει στην επικείμενη στρατηγική της για την επικοινωνία. Επιπλέον, η λευκή βίβλος προέβλεπε μια σειρά από έρευνες της κοινής γνώμης, με σκοπό τη συμπλήρωση των απόψεων που εκφράστηκαν κατά τη δημόσια διαβούλευση και τη σύγκρισή τους με τα αποτελέσματα των δημοσκοπήσεων.

1.1. Θεσμική διαδικασία

Δημιουργήθηκε μια διυπηρεσιακή ομάδα και το σχέδιο της ανακοίνωσης με τα παραρτήματά του συζητήθηκε εκτενώς με πολλές ευκαιρίες. Επιπλέον, πραγματοποιήθηκαν πολλοί γύροι συνομιλιών με τις σχετικές υπηρεσίες σε διμερείς συναντήσεις, καθώς και στο δίκτυο εξωτερικής επικοινωνίας της Επιτροπής (ECN).

1.2. Γνώμη της επιτροπής εκτίμησης αντικτύπου

Ένα σχέδιο εκτίμησης αντικτύπου υποβλήθηκε στην επιτροπή αξιολόγησης αντικτύπου στις 17 Απριλίου 2007. Οι παρατηρήσεις της ελήφθησαν υπόψη από τη ΓΔ COMM και στις 15 Μαΐου 2007 η επιτροπή αυτή εξέδωσε την τελική της γνώμη.

1.3. Δεδομένα που χρησιμοποιήθηκαν

Τα δεδομένα που χρησιμοποιήθηκαν στην εκτίμηση αντικτύπου προέρχονται από δύο έρευνες του έκτακτου ειδικού Ευρωβαρόμετρου του Νοεμβρίου 2006, τη δημόσια διαβούλευση μέσω του διαδικτύου και τέσσερις συνεδριάσεις ενδιαφερόμενων μερών.

Τμήμα 2

Ορισμός του προβλήματος

Το κυριότερο πρόβλημα είναι οι ελλιπείς γνώσεις σχετικά με την Ευρωπαϊκή Ένωση, που πολύ συχνά οφείλονται στο ότι τα θεσμικά όργανα της ΕΕ και τα κράτη μέλη δεν έχουν δώσει την απαιτούμενη προσοχή στο θέμα αυτό. Το γεγονός αυτό έρχεται σε πλήρη αντίθεση με την αυξανόμενη ανάγκη των πολιτών για ενημέρωση και το ότι οι πληροφορίες που τους παρέχονται είναι ανεπαρκούς ποιότητας και ποσότητας.

Κατά συνέπεια, η ενεργός συμμετοχή των πολιτών στα ευρωπαϊκά θέματα είναι περιορισμένη και η υποστήριξη στην Ευρωπαϊκή Ένωση φθίνει με σταθερό ρυθμό κατά τα τελευταία χρόνια. Για παράδειγμα, το πραγματικό ποσοστό συμμετοχής στις εκλογές του 2004 για το Ευρωπαϊκό Κοινοβούλιο παρέμεινε στο 45,6%. Ο πυρήνας του προβλήματος όσον αφορά τη συμμετοχή σε επίπεδο ΕΕ, πέρα από το γεγονός ότι υπάρχει πολύ μέτριο ενδιαφέρον για τη συμμετοχή στην πολιτική οποιουδήποτε είδους, φαίνεται να βρίσκεται στις δομές. Οι ευρωπαίοι πολίτες δεν είναι βέβαιοι όσον αφορά τη διάρθρωση της ΕΕ ούτε γνωρίζουν σε ποιον θα μπορούσαν να απευθυνθούν εάν αντιμετώπιζαν κάποιο πρόβλημα ή ανησυχία. Δεν γνωρίζουν ποιος λαμβάνει τις αποφάσεις. Για τα δύο τρίτα των Ευρωπαίων είναι ασαφές το ποιος τους εκπροσωπεί στο Ευρωπαϊκό Κοινοβούλιο. Ωστόσο, περισσότεροι από τους οκτώ στους δέκα Ευρωπαίους νιώθουν ότι είναι σημαντικό να ενημερώνονται για τα ευρωπαϊκά θέματα. Σε 25 κράτη μέλη η πλειονότητα των πολιτών θεωρούν την εθνική κυβέρνηση υπεύθυνη για την ενημέρωσή τους σχετικά με το τι κάνει η ΕΕ και τον τρόπο που αυτό επηρεάζει την καθημερινή τους ζωή. Τα τρία τέταρτα των πολιτών της ΕΕ πιστεύουν ότι η κυβέρνησή τους θα έπρεπε να τους προσφέρει περισσότερες και καλύτερες πληροφορίες σχετικά με τα θέματα της ΕΕ.

Το ίδιο ισχύει και για τα μέσα μαζικής επικοινωνίας. Τα δύο τρίτα σχεδόν των Ευρωπαίων συμμερίζονται την άποψη ότι οι πληροφορίες που παρέχουν τα εθνικά μαζικά μέσα ενημέρωσης σχετικά με την ΕΕ είναι «πολύ λίγες». Μόνο το ένα τέταρτο περίπου των ευρωπαίων πολιτών πιστεύει ότι οι πληροφορίες που λαμβάνει είναι ακριβώς όσες χρειάζεται. Ένα πολύ μικρό ποσοστό του πληθυσμού της ΕΕ δηλώνει ότι λαμβάνει υπερβολικό όγκο πληροφοριών σχετικά με την ΕΕ.

Τμήμα 3

Στόχοι

Κύριος στόχος είναι να δοθεί η δυνατότητα στους πολίτες να ενημερώνονται καλύτερα σχετικά με την Ευρωπαϊκή Ένωση έτσι ώστε να μπορούν να εκφράσουν τις απόψεις τους για τα ευρωπαϊκά θέματα. Για το σκοπό αυτό, η Επιτροπή θα ενισχύσει τις δραστηριότητές της όσον αφορά την επικοινωνία παρέχοντας πληροφορίες οι οποίες θα είναι προσαρμοσμένες στα εθνικά, περιφερειακά και τοπικά περιβάλλοντα, προωθώντας την ενεργό συμμετοχή του ευρωπαίου πολίτη και συμβάλλοντας στην ανάπτυξη μιας ευρωπαϊκής δημόσιας σφαίρας.

Εσωτερικά, η Επιτροπή αποσκοπεί στην αποτελεσματική και ολοκληρωμένη δράση όλων των υπηρεσιών της και αγωνίζεται για την πλήρη κινητοποίηση όλων των διαθέσιμων πόρων κατά συνεκτικό τρόπο, ώστε να υπάρξει ο καλύτερος δυνατός αντίκτυπος.

Εξωτερικά, η Επιτροπή, διατηρώντας τα πλήρη θεσμικά της προνόμια, σκοπεύει να συνεργαστεί στενά με τα άλλα θεσμικά όργανα της ΕΕ, τα κράτη μέλη, καθώς και όλα τα ενδιαφερόμενα μέρη και τους παράγοντες διάχυσης των πληροφοριών γύρω από επιλεγμένες ετήσιες προτεραιότητες επικοινωνίας.

Τμήμα 4

Επιλογές πολιτικής

Σήμερα οι επικοινωνιακές δραστηριότητες της Επιτροπής βασίζονται στα θεσμικά προνόμιά της, τα οποία αποτελούν τη «νομική βάση» για την εκτέλεση του προϋπολογισμού. Στη λευκή βίβλο προτείνονται δύο μέτρα για την καθοδήγηση των δραστηριοτήτων πληροφόρησης και επικοινωνίας σχετικά με τα ευρωπαϊκά θέματα και για την ανάληψη μιας κοινής δέσμευσης από όλους τους παράγοντες: την τήρηση ενός χάρτη ή κώδικα δεοντολογίας της επικοινωνιακής πολιτικής. Τα κράτη μέλη, το Ευρωπαϊκό Κοινοβούλιο και η κοινωνία των πολιτών ζήτησαν οι μελλοντικές επικοινωνιακές δράσεις να βασίζονται σ’ ένα περισσότερο διαρθρωμένο πλαίσιο. Από τα αποτελέσματα του συνεδρίου «Communicating Europe Together» στο Βερολίνο προέκυψαν οι ακόλουθες επιλογές:

- να συνεχίσουμε όπως στο παρελθόν έχοντας ως βάση τα θεσμικά προνόμια της Επιτροπής·

- να συντάξουμε μια διοργανική συμφωνία (με βάση τα υπάρχοντα προνόμια)·

- να δημιουργήσουμε ένα κοινοτικό πρόγραμμα σε μια νομική βάση.

Τμήμα 5

5.1. Επιλογή που επικράτησε: Η σύνταξη μια διοργανικής συμφωνίας

Για να βελτιωθεί η τρέχουσα κατάσταση στην οποία οι επικοινωνιακές δραστηριότητες των διαφόρων παραγόντων σχετικά με την ΕΕ δεν είναι συντονισμένες, αποφασίστηκε ότι μια διοργανική συμφωνία θα μπορούσε να προσφέρει το κατάλληλο θεσμικό πλαίσιο για καλύτερη συνεργασία όσον αφορά την επικοινωνιακή διαδικασία στην ΕΕ, διατηρώντας παράλληλα την αυτονομία των θεσμικών οργάνων, των οργανισμών και των κρατών μελών της ΕΕ. Η διοργανική συμφωνία θα μπορούσε να αποτελέσει τη βάση για την πολιτική δέσμευση των θεσμικών οργάνων και των οργανισμών της ΕΕ και των κρατών μελών να αναλάβουν την ευθύνη για την ενημέρωση και την επικοινωνία με τους πολίτες σχετικά με τα θέματα που αφορούν την ΕΕ. Μια τέτοιου είδους πολιτική συμφωνία θα υπογράμμιζε τις βασικές αρχές και δικαιώματα που πρέπει να γίνονται σεβαστά κατά τη διαδικασία της επικοινωνιακή προβολής των ευρωπαϊκών θεμάτων, θα εξασφάλιζε συνέργεια και θα όριζε τρόπους συνεργασίας των εμπλεκομένων πλευρών, εξασφαλίζοντας παράλληλα τη σωστή παρακολούθηση και τη λογοδοσία.

Η επιλογή αυτή υποστηρίχθηκε σαφώς από το Ευρωπαϊκό Κοινοβούλιο (έκθεση Herrero) και τις υπηρεσίες της Επιτροπής και εκπονήθηκε σε στενή συνεργασία με τη Γενική Γραμματεία, τη Νομική Υπηρεσία και τη ΓΔ BUDG.

5.2. Προστιθέμενη αξία μιας διοργανικής συμφωνίας

Η προστιθέμενη αξία μιας διοργανικής συμφωνίας θα εμφανιστεί στις ακόλουθες πτυχές:

- καθιέρωση διαρθρωμένου διαλόγου μεταξύ της Επιτροπής, του Κοινοβουλίου και των κρατών μελών σχετικά με τις επικοινωνιακές δραστηριότητες και προτεραιότητες,

- καθοδήγηση της επικοινωνιακής διαδικασίας σε πολυετή βάση,

- ενίσχυση της δέσμευσης όλων των ενδιαφερόμενων κρατών μελών και θεσμικών οργάνων,

- καλύτερη προβολή των επικοινωνιακών δραστηριοτήτων όλων των παραγόντων.

5.3. Η συμμετοχή των πολιτών

Υπάρχει μια κοινή επιθυμία για πιο ανοικτό δημόσιο διάλογο κατά τον οποίο οι πολίτες θα έχουν το δικαίωμα να εκφράσουν την άποψη τους και να ακουστούν. Από την άλλη πλευρά, η Ευρωπαϊκή Ένωση χρειάζεται να αναπτύξει κατάλληλες δομές, μέσα και αρμοδιότητες για να ανταποκριθεί στην υποχρέωσή της να εξασφαλίζει τη διάθεση επαρκών πληροφοριών.

Η εμπειρία από την εφαρμογή του σχεδίου δράσης και του σχεδίου Δ έχει αποδείξει ότι η δράση σε τοπικό επίπεδο είναι πολύ σημαντική για να παρέχονται οι κατάλληλες πληροφορίες και οι πολίτες να συμμετέχουν σ’ έναν ευρωπαϊκό δημόσιο διάλογο. Το πιλοτικό έργο για την ενίσχυση έντεκα αντιπροσωπειών της Επιτροπής στα κράτη μέλη και τεσσάρων περιφερειακών τους γραφείων με περισσότερο προσωπικό έδωσε τη δυνατότητα να υπάρξει μια ριζική αλλαγή στον αριθμό και στην ποιότητα των δραστηριοτήτων τους, με προώθηση του διάλογου, της συζήτησης και της ενασχόλησης με τα ευρωπαϊκά ζητήματα μέσα στο πλαίσιο των εθνικών πολιτικών πολιτισμών. Το ίδιο θα συμβεί και με τους ευρωπαϊκούς δημόσιους χώρους, που δημιουργήθηκαν στις κοινές εγκαταστάσεις Ευρωπαϊκής Επιτροπής και Ευρωπαϊκού Κοινοβουλίου.

Σε συνέχεια των συμπερασμάτων του Βερολίνου, θα εξεταστεί στην ανακοίνωση το θέμα των δικτύων. Ο καλύτερος συντονισμός των ενεργειών των δικτύων θα βελτιώσει την ικανότητα επικοινωνίας της Επιτροπής επειδή αυτό το είδος της οριζόντιας επικοινωνίας – η ανταλλαγή απόψεων και εμπειριών στο εσωτερικό (αλλά και μεταξύ) των κοινωνικών ομάδων, των επαγγελμάτων, των τομέων, των περιφερειακών ή τοπικών παραγόντων - μπορεί να δράσει συμπληρωματικά προς την κατακόρυφη (από επάνω προς τα κάτω) ροή των πληροφοριών.

5.3.1. Υποστήριξη της ενεργού συμμετοχής του ευρωπαίου πολίτη

Η ικανότητα να κατανοείς και να συμβάλλεις στις πολιτικές αποφάσεις σε ευρωπαϊκό επίπεδο διαφέρει από την ικανότητα να συμμετέχεις στην τοπική και εθνική πολιτική. Η σύνδεση των πολιτών με τους δημόσιους φορείς, κάνοντας την ΕΕ περισσότερο επικοινωνιακή, ανοικτή και προσβάσιμη έχει πολύ μεγάλη σημασία για την αντιμετώπιση του ζητήματος αυτού, όπως επιβεβαιώθηκε κατά τη διάρκεια της δημόσιας διαβούλευσης και ιδίως στο συνέδριο με τα ενδιαφερόμενα μέρη της κοινωνίας των πολιτών στο Μπέργκαμο.

Η εκπαίδευση και η κατάρτιση για την ενεργό συμμετοχή των πολιτών είναι αρμοδιότητα των κρατών μελών. Σε 10 κράτη μέλη τα δικαιώματα και οι υποχρεώσεις του ευρωπαίου πολίτη διδάσκονται στο πλαίσιο του σχολικού προγράμματος, ενώ σε 20 κράτη μέλη το σχολικό πρόγραμμα περιλαμβάνει και την ιστορία της ευρωπαϊκής ολοκλήρωσης. Ωστόσο, η Επιτροπή υποστηρίζει ήδη την αγωγή του πολίτη σχετικά με την ενεργό συμμετοχή του ευρωπαίου πολίτη μέσω προγραμμάτων όπως «Η Ευρώπη για τους πολίτες», «Θεμελιώδη δικαιώματα και ευρωπαϊκή ιθαγένεια» και άλλα τα οποία προάγουν την ενεργό συμμετοχή των πολιτών και ενθαρρύνουν την ουσιαστικότερη συμμετοχή στη δημοκρατική ζωή της ΕΕ.

5.4. Η ανάπτυξη μιας ευρωπαϊκής δημόσιας σφαίρας

Η επικοινωνία και η συζήτηση πρέπει να υπερβαίνουν τα εθνικά όρια. Το γεγονός αυτό αναγνωρίστηκε στη δήλωση του Λάκεν, με την οποία οι ευρωπαίοι αρχηγοί κρατών ξεκίνησαν τη συνταγματική διαδικασία και στην οποία τονίστηκε η ανάγκη «ανάπτυξης ενός ευρωπαϊκού δημόσιου χώρου» για την εξασφάλιση της δημοκρατίας, της διαφάνειας και της αποτελεσματικότητας της Ένωσης.

Ωστόσο, η ανάπτυξη αυτής της ευρωπαϊκής δημόσιας σφαίρας αντιμετωπίζει πολλά εμπόδια, μεταξύ των οποίων ο πολιτισμός, η γλώσσα και η ιστορία. Επομένως, απαιτούνται διασυνοριακοί δίαυλοι επικοινωνίας για την προώθηση της συζήτησης και του διαλόγου σε θέματα κοινού ενδιαφέροντος σύμφωνα με μια ευρωπαϊκή ατζέντα που να ανταποκρίνεται στο έργο της Επιτροπής, του Κοινοβουλίου και του Συμβουλίου.

Η Επιτροπή μπορεί να συμβάλει στην ανάπτυξη των διαύλων αυτών με προτάσεις για την ανάπτυξη του έργου των ευρωπαϊκών πολιτικών κομμάτων και την ανάμειξη των εθνικών κοινοβουλίων στα ευρωπαϊκά ζητήματα, με το έργο της με τα διάφορα μέσα και με τη βελτίωση της ικανότητάς της να ακούει και να ανταποκρίνεται στις απόψεις της κοινής γνώμης πέρα από σύνορα.

5.5. Ενίσχυση της προσέγγισης της εταιρικής σχέσης

Οι εθνικές κυβερνήσεις έχουν πολύ σημαντικό ρόλο όσον αφορά τη μετάδοση των πολιτικών τους στους πολίτες. Τα αποτελέσματα των δημοσκοπήσεων δείχνουν ότι οι πολίτες θεωρούν κατά πρώτο λόγο τις εθνικές τους κυβερνήσεις υπεύθυνες για την ενημέρωσή τους σχετικά με το τι κάνει η ΕΕ και τον τρόπο με τον οποίο αυτό επηρεάζει την καθημερινή τους ζωή. Οι κυβερνήσεις θεωρούνται επίσης οι υπ’ αριθμόν ένα υπεύθυνοι για να μεταφέρουν τις απόψεις του κόσμου στην ΕΕ. Ωστόσο, η Επιτροπή μπορεί και πρέπει να παρέχει πολύτιμη υποστήριξη.

Από τη διαβούλευση για τη λευκή βίβλο προέκυψε σαφής υποστήριξη για ευρύτερες εταιρικές σχέσεις μεταξύ θεσμικών οργάνων της ΕΕ και κρατών μελών σε εθνικό, περιφερειακό και τοπικό επίπεδο. Στη βάση αυτή, η Επιτροπή θα επιδιώξει την ενίσχυση της εταιρικής της σχέσης με συντελεστές σε όλα τα επίπεδα. Η «διαχειριστική σύμπραξη» θα γίνει το κύριο εργαλείο για τις κοινές πρωτοβουλίες ΕΕ και κρατών μελών. Η προσέγγιση αυτή θα βελτιώσει σε εθελοντική βάση το συντονισμό των επικοινωνιακών δραστηριοτήτων σε θέματα ΕΕ, θα δημιουργήσει συνέργειες μέσω της συνένωσης ανθρώπινων και οικονομικών πόρων και θα αποτρέψει τις αλληλεπικαλύψεις. Επίσης, θα βοηθήσει στην προσαρμογή της επικοινωνίας στις τοπικές συνθήκες και θα τη συνδέσει με την εθνική πολιτική ατζέντα.

Τμήμα 6

Ανάλυση αντικτύπου

Η νέα προσέγγιση προτείνει μια ποιοτική στροφή προς την αποκέντρωση των επικοινωνιακών δραστηριοτήτων της ΕΕ, τον ενισχυμένο διάλογο με τα κύρια ενδιαφερόμενα μέρη και την επικοινωνία που έχει ως επίκεντρο τον πολίτη, με σκοπό την τόνωση της δημόσιας συμμετοχής σε ευρωπαϊκό επίπεδο. Κατά συνέπεια, οι ενέργειες πρέπει να έχουν αντίκτυπο σε μεγάλο αριθμό πολιτών της ΕΕ.

Από την άποψη αυτή, η πρωτοβουλία θα έχει σημαντικό αντίκτυπο στην αύξηση της ευαισθητοποίησης των πολιτών και των γνώσεων για την Ευρωπαϊκή Ένωση καθώς και στη συμμετοχή των πολιτών στα θέματα της ΕΕ. Η ανάμειξη των ενδιαφερόμενων μερών στην πολιτική διαβούλευση θα ενθαρρυνθεί, έτσι ώστε να βελτιωθεί η διαδικασία χάραξης πολιτικής. Εταιρικές σχέσεις και συντονισμός μεταξύ όλων των κύριων συντελεστών σε όλα τα επίπεδα: θεσμικά όργανα και οργανισμοί της ΕΕ, κράτη μέλη, οργανώσεις της κοινωνίας των πολιτών, μέσα μαζικής επικοινωνίας και δίκτυα θα ενισχυθούν. Όλοι οι παράγοντες και τα ενδιαφερόμενα μέρη θα αντιμετωπιστούν με τον απαιτούμενο σεβασμό όσον αφορά τη διαφορετικότητα και την αυτονομία τους.

Η εφαρμογή των προτεινόμενων μέτρων θα επηρεάσει θετικά τους δημόσιους φορείς και τις διοικήσεις. Επομένως, τα δικαιώματα και οι σχέσεις των ατόμων με τη δημόσια διοίκηση θα ενισχυθούν. Επίσης, η προσέγγιση για δράση σε τοπικό επίπεδο θα βελτιώσει τις δημόσιες σχέσεις με τα θεσμικά όργανα της ΕΕ σε περιφερειακό και τοπικό επίπεδο, βελτιώνοντας ιδίως την ικανότητα της Επιτροπής να λειτουργεί στο πλαίσιο της γλωσσικής πολυμορφίας της ΕΕ. Επομένως, το κοινό θα ενημερώνεται καλύτερα σχετικά με τα ζητήματα της ΕΕ και θα αποκτήσει πιο εύκολη πρόσβαση στις πληροφορίες.

6.1. Διάρκεια της δράσης και της δημοσιονομικής επίπτωσης

Οι δράσεις προγραμματίζονται για την περίοδο 2007-2013. Κατά τη διάρκεια της περιόδου αυτής, η δημοσιονομική επίπτωση δεν θα απαιτήσει αναθεώρηση του δημοσιονομικού προγραμματισμού για τον τίτλο 16 του τομέα δημοσιονομικών προοπτικών όπως προβλέπεται στο ΠΠ 2008.

6.2. Ανακεφαλαιωτικός πίνακας πόρων

Οι πόροι παραμένουν στο πλαίσιο του πολυετούς δημοσιονομικού προγραμματισμού, όπως ορίζονται στα έγγραφα SEC(2007) 500 και SEC(2007) 530.

Τμήμα 7

Παρακολούθηση και αξιολόγηση

Το ισχύον εσωτερικό επιχειρησιακό σύστημα υποβολής εκθέσεων για τις υπάρχουσες δραστηριότητες θα επεκταθεί και στις νέες δράσεις. Θα μπορούσαν να προβλεφθούν υποβολή εκθέσεων στο σώμα των Επιτρόπων καθώς και συζητήσεις στο Κοινοβούλιο και στη ΔΟΠ. Η διοργανική συμφωνία θα παρακολουθείται σύμφωνα με τη διαδικασία που θα καθοριστεί στην ίδια τη συμφωνία.

[1] Βλ. παράρτημα I.

[2] Βλ. παράρτημα II.

[3] Βλ. παράρτημα III.